Bohemian Rhapsody

„Bohemian Rhapsody“ je skladba britskej rockovej skupiny Queen. Skladbu napísal Freddie Mercury pre album, ktorý v roku 1975 vyšiel pod názvom "A Night at the Opera". Kompozične ide o šesťminútovú hudobnú suitu, nemá refrén a obsahuje viaceré sekcie: hudobný úvod (intro), baladický segment, opernú pasáž, hard rockovú medzihru a záverečnú hudobnú reflexiu, codu, ktorou sa celé toto hudobné dielo uzavrie. Skladba z väčšej miery žánrovo vychádza z progresívneho rocku 70. rokov 20. storočia. Odhaduje sa, že v čase jej výroby šlo o najdrahšiu produkovanú hudobnú nahrávku jednej piesne.
V čase svojho vydania na singli mala skladba „Bohemian Rhapsody“ výrazný komerčný úspech. Na vrchole britských rebríčkov sa tento nosič držal deväť týždňov a do konca januára 1976 sa z neho predalo viac, ako milión kópií. Na vrchol sa na ďalších päť týždňov tento istý singel dostal aj po svojej reedíci z roku 1991, čím sa stal tretím najpredávanejším singlom Spojeného kráľovstva. Je tiež jedinou skladbou od toho istého interpreta, ktorá sa dvakrát dostala na vrchol rebríčka vianočných singlov Spojeného kráľovstva. Na vrcholy sa singel dostal aj v iných krajinách: v Kanade, na Novom Zélande, v Austrálii, Írsku a v Holandsku a nachádza sa aj v zozname najpredávanejších singlov sveta. V Spojených štátoch sa singel pôvodne po svojom vydaní v roku 1976 dostal na rebríčku iba na deviatu pozíciu. Do rebríčkov tejto krajiny sa na druhé miesto dostal po Mercuryho smrti v roku 1992, ale aj vďaka populárnej verzii jej klipu, ktorý bol v roku 1992 nakrútený pre film "Waynov svet".
Napriek tomu, že počiatočné reakcie na „Bohemian Rhapsody“ boli u hudobnej kritiky zmiešané, je táto pieseň najpopulárnejšou nahrávkou skupiny Queen a zároveň je aj súčasťou rôznych rebríčkov najpopulárnejších skladieb všetkých čias. Hudobné video, ktoré vyšlo k singlu je odbornou verejnosťou považované za prelomové. Časopis "Rolling Stone" k nemu napísal, že bolo nesporne významné tým, že sedem rokov pred vznikom MTV, ukázalo smer, ktorým by sa mal vyvíjať tento mediálny fenomén. V roku 2004 bola skladba „Bohemian Rhapsody“ uvedená do Grammy Hall of Fame. V roku 2012 sa v britskej komerčnej televíznej stanici ITV skladba dostala na vrchol zoznamu najlepších piesní posledných 60 rokov.
História a nahrávanie.
Freddie Mercury napísal väčšinu skladby doma na Holland Road v Kensingtone v Západnom Londýne.
Nahrávanie začalo v Rockfield Studio 1 v Monmouth dňa 24. august 1975, po trojdňovej skúške v Herfordshire. Počas tvorenia skladby boli použité ďalšie štyri štúdiá: Roundhouse, SARM (East), Scorpion, and Wessex.
Kompozícia a analýza.
Skladba sa skladá zo šiestich častí: úvod (intro), balada, gitarové sólo, opera, hard rock a finále. Tento formát, kde sa menia štýly, tóniny a tempo bol v rockovej hudbe nezvyčajný:
Táto pasáž sa začína a cappella spevom v tónine B-dur. Naspieval ju čisto Freddie Mercury, hoci v klipe spievajú túto pasáž všetci štyria členovia. Po 14 sekundách sa pridáva klavír, a Mercuryho hlas sa strieda s ďalšími vokálnymi časťami. Koniec tejto časti je sprevádzaný vstupom basov a klavírom v tónine B-dur.
V tejto časti sa pridáva ku klavíru Deaconova basgitara, čo je začiatkom tejto sekcie. Potom ako hrá klavír a basgitara, vstupujú Mercuryho vokály. Priebeh tejto sekcie je sprevádzaný Mercuryho tichým spevom, ktorý sa vyvinie do apatického sólového vystúpenia. Poltónová basová linka v tónine E-dur, v ktorej prevláda nálada zúfalstva. V 1:19 vstupujú Taylorove bicie (s rytmom 1-1-2 skladby „We Will Rock You“, avšak v baladovej forme). Ide o najdlhšiu časť skladby.
Ako Mercury spieva nastupujúcu líniu „I sometimes wish I'd never been born at all“ naberá skupina intenzitu, skladba je vedená gitarovým sólom zloženým a hraným Brianom Mayom, ktoré je prechodom medzi baladickou a opernou časťou.
Po sóle hrá klavír akord A, krátko na to sa pridáva spev. Prudká séria rytmických a harmonických zmien uvádza pseudo-operovú sekciu, ktorá obsahuje väčšinu podrobných viacvrstvových vokálov. Freddie Mercury mal na starosti strednú spevovú linku. Táto časť následne plynule prechádza do ďalšej.
Operová sekcia vedie do agresívneho hard rockovo/heavy metalového prechodu s gitarovým riffom, ktorý zložil Mercury. V 4:15 zlostný text Mercuryho v dvoch vrstvách, adresovaný nešpecifikovanému „jemu“, obviňuje, „jeho/ju“ zo zrady a zneužitia a trvá na „can't do this to me, baby“.
Posledná pasáž piesne je podobná baladickej časti, končí sa vetou „Any way the wind blows“ (táto veta sa objavila aj v prvých dvoch častiach) a následne úderom do gongu.